Postpensjonistene i Stavanger

ÅRSBERETNING FOR 2017

Styret har hatt følgende sammensetning:

Leder: Gudmund Buøen

Nestleder: Liv Ertesvåg

Sekretær: Tor Ivesdal

Kasserer/Redaktør: Trygve Rødland

Styremedlem: Eva Hessen

Varamedlemmer: Martin Skaar og Karin P. Olsen

Revisorer: Anna Måge og Tone Randa

Vararevisor: Ann Margrete Lein

Valgkomitė: Arne Emil Kolnes (leder), Olav Høiland, Gerd Haldis Olsen og Odd Øgreid.Varamedlem: Rolf Helgeland.

**Møter:**

I 2017 er det avviklet 11 styremøter, 1 årsmøte, tre medlemsmøter, (det ene på Nærbø i juni i forbindelse med bedriftsbesøket på Sandnes Garn, og de to andre i Stavanger på Skipper Worse (det ene av disse i forbindelse med årsmøtet, og det andre i oktober.). Julemøtet ble avviklet på Quality Airport Hotell, Sola

Årsmøtet 7. mars var i Skipper Worses lokaler med 52 medlemmer til stede. Møtet ble greit avviklet ved at årsberetningen og regnskapet ble godkjent uten merknader og nytt budsjett og handlingsprogram ble vedtatt. I styret ble det to endringer: Signe Plahte Holmgren og Bjørn Olav Solbjørg ønsket ikke gjenvalg etter henholdsvis 12 og 14 år som styremedlemmer. I stedet ble Liv Ertesvåg og Tor Ivesdal valgt inn som nye styremedlemmer. Disse to var innstilt av valgkomiteen og det var ingen motkandidatar. Agendaen for årsmøtet ble godkjent slik:

1. Åpning og konstituering

2. Årsberetning

3. Revidert regnskap

4. Handlingsprogram

5. Forslag

6. Budsjett for 2017

7. Valg

Etterpå fortsatte møtet som medlemsmøte med innslag av Ståle Ree som fortalte historier og vi hadde innslag av sang og musikk samt bevertning.

## Medlemsmøter:

I forbindelse med bedriftsbesøket 20.6. som er omtalt annet sted i årsberetningen, ble det avviklet et medlemsmøte på Kafė Jærbuen på Nærbø med 47 medlemmer til stede. Der fikk vi god middag og opptreden av Senior-dansen fra Varhaug samt et kåseri av Liv Hobberstad.

3.10. hadde vi medlemsmøte i Skipper Worse, Ledaal sine lokaler i Stavanger.

På dette møtet hadde vi utlodning med mange gevinster og åresalget gikk strykende.

Som vanlig gode snitter og fløterull til kaffen. 75 medlemmer deltok.

## Julemøtet.

Julemøtet hadde vi dette året i Quality Airport Hotell, Sola. Det deltok 67 medlemmer, 4 gjester og 1 underholder. Gjestene var fra Posten Norge A/S og Eldrerådet i Stavanger.

Det var dekket flotte festbord i egen sal og det ble servert buffet med julemat og masse god dessert.

Terje Rønnevik underholdt med sang, musikk og historier. Trygve Rødland og Øyvind Ø Berg underholdt med opplesing. Møtet ble avsluttet ved 21.30 – tiden ved at vi sammen sang «Deilig er jorden». Gudmund takket for samværet og ønsket alle God Jul og vel hjem.

## Medlemmer.

Ved utgangen av 2016 hadde foreningen 315 medlemmer. Ved utgangen av 2017 var medlemstallet 312. I løpet av året er det innmeldt 23 nye medlemmer, 10 medlemmer har meldt seg ut og 6 har ikke betalt kontingent og er derfor strøket som medlemmer. I løpet av året har 10 av våre medlemmer gått bort: Disse er: Sigrund Hetland, Ingrid Vik, Åse Hessen Krohn, Kari Hillesøy, Gerd Myhre, Solveig Moe Nordbø, Odd Enge, Otto Dahle, Edvin Enoksen og Hilmar Egeli.

Representasjon.

Signe Plahte Holmgren er medlem av landsstyret i Postens Pensjonistforbund fram til landsmøtet våren 2018 og er leder av Eldrerådet i Strand kommune. Bjørn Solbjørg er medlem av Eldrerådet i Stavanger og Gudmund Buøen er nestleder i Eldrerådet i Sandnes og styremedlem av Fellesutvalget for pensjonistforeninger i Stavanger. Trygve Rødland er medlem av Husstyret for Tante Emmas Hus - for seniorer, Kongsgt. 43. Han deltok også på Postpensjonistenes lederkonferanse i Oslo i mai 2017 i stedet for Gudmund som var forhindret fra å møte..

Gudmund Buøen og Bjørn Solbjørg var representanter fra Eldrerådene i Sandnes og Stavanger på Storbykonferansen for Eldreråd i Stavanger i juni måned..

## Inntektsbringende aktiviteter.

«Grasrotandelen» har dette året gitt oss 20.467 kroner. Det er nå registrert 49 bidragsytere. Ellers har vi ikke hatt inntekter utover det som er kommet som tilskudd fra Landsforbundet, Postkom. Agder og Rogaland Krets, og Stavanger Kommune, Eldrerådet og Fritidskontoret i Stavanger.

## Andre saker:

* Det er utarbeidet Handlingsplan for 2018 som ligger ved.
* Vervekampanjen har fortsatt også dette året, og det har blitt Flaxlodd på noen av medlemmene. Arbeidet med få ektefeller, samboere til medlemmene med som medlemmer fortsetter også dette året.

## Aktiviteter for øvrig.

I løpet av året har det blitt arrangert følgende aktiviteter:

* I slutten av mai var vi 48.stk. på buss og fly og ferjetur i Nordland og Lofoten. En veldig flott tur.
* 3-dagers tur til Telemark med båttur på Telemark-kanalen (5.-7.9.2017)
* 2 dags utflukter med egne biler som en del av trimturopplegget. Turene gikk til Idse og Solbjørg.
* 1 bedriftsbesøk til Sandnes Garn A/S med påfølgende medlemsmøte og middag på Nærbø
* 11 Kaffe og radl treff i Stavanger
* 10 Kaffe og radl treff i Sandnes. (medregnet ”Komla og radl”) i oktober.
* 10 trimturer i nærområdet, inkludert en tur i april til Kvitsøy og i september til Jørpelandsholmen samt turene til Idse og Solbjørg.
* 1 rekeaften.
* 1 mimrekveld i november for deltakere på turen til Nordland og Lofoten i mai.

Bedriftsbesøk:

Årets bedriftsbesøk var lagt til Sandnes Garn A/S på Foss-Eikeland. Vi fikk gå gjennom anlegget til bedriften og fikk orientering om driften. Etterpå var det mulig å handle garn mv. på fabrikkutsalget.

## Turer:

I mai hadde vi vår årlige langtur som var busstur i Nordland og Lofoten. 48 stk. deltok på turen. Vi hadde fly fra Sola til Værnes og buss videre nordover i Nordland (Helgelandskysten) til Bodø hvor vi tok ferje til Røst. Her hadde vi utflukt til Skomvær fyr samt sightseeing med buss på øya, bl.a. med besøk i kirka og orientering på kommunehuset. Om kvelden reiste vi med ferja til Moskenes og kjørte videre nordover Lofotenøyene til Leksvik for overnatting. Dagen etter kjørte vi til Svolvær hvor vi overnattet tre netter. Disse dagene foretok vi utflukter til Vikingmuseet på Borg, samt til Reine og Henningsvær. Så fortsatte hovedturen siste dagen til Fauske hvor vi fikk gode kjøttkaker på jernbanestasjonen og til slutt fly fra Bodø via Oslo og til Stavanger med ankomst ca. kl. 22.30 Her sto en Hagabuss klar med siste etappe til Stavanger og Sandnes.

I september hadde vi tur med buss i tre dager til Telemark. 41 medlemmer deltok. Turen gikk med buss via Helleland hvor vi kom i kontroll på Krossmoen og ble litt forsinket til kaffestopp på Tonstad Bakeri, lunsj i Tovdalen på Hillestad, og så til Norsjø Hotell på Akkerhaugen, hvorfra vi dagen etter seilte med «Telemarken» til Ulefoss og videre gjennom kanalsystemet til Lunde. Der ble vi hentet av bussen vår og fikk en guidet tur i fruktbygda Gvarv og med stopp for å kjøpe frukt og saft på et gårdsutsalg. Om kvelden var det sosialt samvær med musikk og dans. Dagen etter kjørte vi E134 hjemover. På Haukeliseter stoppet vi hos geitebonden Jan Haslemo der mange kjøpte ost og fikk smake på nylaget prim. Ved Røldal svingte vi av E134 og kjørte Brattlandsdalen via Nesflaten og Suldalsosen til Sand der vi fikk en god komlemiddag før vi fortsatte over den nye Sandsfjordbrua og videre til Arsvågen og over Boknafjorden og hjem.

Andre aktiviteter.

8. mai var det tur til Idse og hytta til Ingunn og Odd Fosse. Dette året var det 24 av våre medlemmer som var med. Været er alltid et usikkerhetsmoment når vi drar til Idse. Dette året var været bra. Det var som vanlig god servering av formiddagskaffe ved ankomst og pølser med godt tilbehør etter ”Rusleturen”. Totalt en fin utflukt også dette året.

Dette året gikk turen til Solbjørg den 26. juni. 33 av medlemmene møtte hos Turid og Bjørn på Solbjørg til tradisjonelt opplegg på det romslige tunet. Været var greit: overskya og bare litt regn slik at det var mulig å gå en trimtur for de som ønsket det.. Ellers var det tradisjonelt opplegg med formiddagskaffe og tradisjonell lapskaus før ettermiddagskaffen og avreise utpå ettermiddagen. Det ble konkludert med nok en vellykket tur til Bjørn og Turid sitt sted også i år.

4. februar arrangerte vi «Rekeaften» i Kafé Breiavatnet i Stavanger. Dette har nå blitt en populær tradisjon. 7 november hadde vi «Mimrekveld» i Kafé Breiavatnet for deltakerne på vår langtur. Arne Emil framførte et bildeprogram fra turen, og vi koste oss med rundstykker og fløterull. Vi tar sikte på å fortsette disse arrangementene i Kafé Breiavatnet da det her er en intim og god atmosfære.

Det er gitt ut 11 nummer av PostPens-Nytt i 2017.

Styret takker medlemmene for at vi nok en gang har lagt bak oss et svært godt og aktivt år i foreningen. Det er god oppslutning om arrangementene vi har hatt også dette året, og vi har fått mange nye medlemmer. Men styret oppfordrer fortsatt medlemmene til å verve nye medlemmer, dersom de vet om noen som enda ikke er det. Vi frister fortsatt med Flax-lodd til de som skaffer oss nye medlemmer. Vi er også fortsatt åpne for og interesserte i å få forslag/innspill om nye aktiviteter.

Alle ideer er som før velkomne og vil bli nøye vurdert.

Vel møtt til nye samvær og aktiviteter i 2018.

Styret ved

Gudmund Buøen Tor Ivesdal Liv Ertesvåg Trygve Rødland Eva Hessen

Sign. Sign. Sign. Sign. Sign.

Martin Skaar Karin Prufer Olsen

Sign. Sign.